**Dôvodová správa**

**Všeobecná časť**

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 266/2006 Z. z. o bezpečnosti lietadiel tretích štátov používajúcich letiská na území Slovenskej republiky v znení nariadenia vlády Slovenskej republiky č. 530/2008 Z. z. (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

Návrh nariadenia vlády vypracovalo Ministerstvo dopravy a výstavby Slovenskej republiky ako iniciatívny materiál a predkladá návrh nariadenia vlády mimo Plánu legislatívnych úloh vlády Slovenskej republiky na rok 2019.

Predkladaný návrh nariadenia vlády zrušuje nariadenie vlády Slovenskej republiky č. 266/2006 Z. z. o bezpečnosti lietadiel tretích štátov používajúcich letiská na území Slovenskej republiky v znení nariadenia vlády Slovenskej republiky č. 530/2008 Z. z, ktorým bola transponovaná smernica Európskeho parlamentu a Rady 2004/36/ES z 21. apríla 2004 o bezpečnosti lietadiel tretích štátov používajúcich letiská Spoločenstva v znení smernice Komisie 2008/49/ES zo 16. apríla 2008, ktorou sa mení a dopĺňa príloha II k smernici Európskeho parlamentu a Rady 2004/36/ES, pokiaľ ide o kritériá na vykonávanie inšpekcií na odbavovacej ploche lietadiel používajúcich letiská Spoločenstva (ďalej len „smernica 2004/36/ES v znení smernice 2008/49/ES“).

Smernica 2004/36/ES v znení smernice 2008/49/ES bola zrušená nariadením Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES v platnom znení [ďalej len „nariadenie (ES) č. 216/2008“]. Podľa čl. 69 bod 5 nariadenia (ES) č. 216/2008 sa smernica 2004/36/ES v znení smernice 2008/49/ES zrušuje nadobudnutím účinnosti opatrení uvedených v čl. 10 ods. 5 nariadenia (ES) č. 216/2008 a bez toho, aby boli dotknuté vykonávacie predpisy uvedené v čl. 8 ods. 2 smernice 2004/36/ES v znení smernice 2008/49/ES. Nariadenie (ES) č. 216/2008 bolo zrušené nariadením Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 [ďalej len „nariadenie (EÚ) 2018/1139“].

Nariadením (EÚ) 2018/1139 v spojení s nariadením Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 v platnom znení sa ustanovili podrobné pravidlá v oblasti leteckej prevádzky letúnov, vrtuľníkov, balónov a vetroňov vrátane inšpekcií na odbavovacej ploche v prípade lietadiel, ktoré používajú leteckí prevádzkovatelia tretích krajín alebo leteckí prevádzkovatelia pod regulačným dohľadom iného členského štátu Európskej únie, po pristátí na letiskách ležiacich na území podliehajúcom ustanoveniam Zmluvy o Európskej únii.

Keďže smernica 2004/36/ES v znení smernice 2008/49/ES bola zrušená, nariadenie vlády Slovenskej republiky č. 266/2006 Z. z v znení nariadenia vlády Slovenskej republiky č. 530/2008 Z. z. je obsolentné, a preto je potrebné ho zrušiť.

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, informatizáciu spoločnosti, ani vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s právom Európskej únie.

**Osobitná časť**

K § 1

Zrušuje sa nariadenie vlády Slovenskej republiky č. 266/2006 Z. z. o bezpečnosti lietadiel tretích štátov používajúcich letiská na území Slovenskej republiky v znení nariadenia vlády Slovenskej republiky č. 530/2008 Z. z.

K § 2

Ustanovuje sa odkaz na vykonávané právne záväzné akty Európskej únie uvedené v prílohe nariadenia vlády.

K § 3

Ustanovuje sa účinnosť nariadenia vlády.

K prílohe

Uvádzajú sa vykonávané právne záväzné akty Európskej únie.